Elisa Revelli Tomatis/gangaj dl'ann
Artorn

Gangaj dl'ann 
Cel dë stagnòla 
la neut tuta për noi, 
dësgramislà la lan-a, 
dl’ann mach un gangaj, 
ma slë strassèt 
sògn a pont e cros 
na lerma quacia na filosela ’d gòj. 

Fuman ël caramel 
për un bonèt, 
cicòto ij martinsèch 
con ciò ’d garòfo e vin... 
Un gieu sa lun-a 
ëntrapà al frà: 
a taca a fé dësdesi, a baloté ’n sarvan. 

A l’improvis l’auròra 
as para ’d cel aram... 
o l’é ’n gangaj 
a ’mpërzoné ’l gasoj 
dl’ann masnà. 

Elisa Revelli Tomatis 

1) gangaj = cheur dël gramissel; 
2) filosela = bindel;
3) dësdesi = malfàite; 

Da «Spovrin», edission «Ël Pèilo» 2009

Leteratura piemontèisa
Poesìa
Elisa Revelli Tomatis